Jenisej
Jenisej (ruski: Енисе́й) jest rijeka u azijskom dijelu Rusije. Centralna je od tri velike rijeke Sibira (uz rijeke Ob i Lenu). Tvori najveći riječni sistem koji teče prema Sjevernom ledenom moru, a zajedno s rijekama Angara i Selenga peta je najduža rijeka u svijetu i druga najduža u Rusiji. Izvire u Mongoliji, te zatim teče sjeverno do Jenisejskog zaliva u Karskom moru, sa slijevom koji pokriva veliki dio centralnog Sibira, prateći tok riječnog sistema Jenisej-Angara-Selenga-Ider. Gornji tok rijeke podložan je brzacima i poplavama i prolazi kroz slabo naseljene krajeve. Sredni tok je obuzdan nizom ogromnih hidroelektričnih brana, koje energijom opskrbljuju značajnu rusku primarnu industriju izgrađenu u sovjetska vremena, uglavnom radnom snagom iz gulaga, čije je zagađivanje značajan problem u području. Protičući kroz rijetko naseljenu tajgu, Jenisej prihvaća mnoge pritoke tako da nakon tundre doseže Karsko more, gdje je zaleđen više od polovine godine. Maksimalna dubina Jeniseja je 24 m, dok je prosječna 14 m.